**VIJEĆU PRIRODNO-MATEMATIČKOG FAKULTETA**

**PREDMET: INICIJATIVA ZA PROMJENU JEDNOG ČLANA KOLEKTIVNOG UGOVORA UCG-a KOJI SE ODNOSI NA KOREKTIVNE KOEFICIJENTE NA ZARADE**

Poštovani članovi Vijeća,

obraćam se u ime većeg broja kolega, matematičara i fizičara, za podršku Vijeća Prirodno-matematičkog fakulteta inicijativi za izmjenu jednog dijela u članu Kolektivnog ugovora UCG-a koji je vezan za korektivne koeficijente na zarade.

Inicijativa je u prilogu.

 S poštovanjem,

 

 Nataša Raičević

**SINDIKAT UNIVERZITETA CRNE GORE**

**REKTORAT UNIVERZITETA CRNE GORE**

**MINISTARSTVO PROSVJETE CRNE GORE**

**PREDMET: INICIJATIVA ZA PROMJENU JEDNOG DIJELA ČLANA 23 KOLEKTIVNOG UGOVORA UCG-a KOJI SE ODNOSI NA KOREKTIVNE KOEFICIJENTE NA ZARADE**

**Predlog**

 U članu 23 nakon riječi „-0.5 za čas nastave iz oblasti prirodnomatematičkih i tehničkih nauka ili iz oblasti umjetnostu na predmetu na kome ima manje od tri po prvi put upisana studenta, kao i čas nastave iz oblasti društvenih nauka na predmetu na kome ima manje od pet po prvi put upisanih studenta;“ dodaje se: „osim za studijske programe na kojima se školuje deficitarni kadar u Crnoj Gori iz oblasti fundamentalnih nauka (matematika i fizika)“.

**Obrazloženje**

Na svim okruglim stolovima i skupovima koji se održavaju u vezi sa nastavom matematike i fizike u školama ističe se u prvi plan deficitarnost kadra koji može da predaje ove predmete. Naime, vrlo često, usljed nedostatka diplomiranih matematičara i fizičara, ove predmete predaju visokoškolci nekvalifikovani za ovaj posao ili nesvršeni studenti matematike, fizike ili čak nekih drugih nauka.

S obzirom da se radi o vrlo zahtjevnim studijama, neophodan je intenzivan rad profesora sa studentima, kako sa onima koji prvi put slušaju gradivo iz predmeta tako i (naročito) sa studentima koji ponovo slušaju predmet.

Poznato je da je svuda u regionu i svijetu mali broj studenata matematike i fizike i akcenat je na interaktivnom radu i komunikaciji profesor-student tokom časa i konsultacija. Da bi gradivo bilo uspješno savladano, neophodan je redovan rad i komunikacija nastavnog osoblja sa svim studentima bez obzira na to da li se predmet sluša prvi ili n-ti put.

Stoga, da bi se podspješilo stvaranje kvalitetnog kadra iz matematičkih i fizičkih nauka, neophodno je stimulativno djelovati na profesore UCG-a koji edukuju taj kadar, ili makar ne destimulativno kako to predviđa član 23 Kolektivnog ugovora UCG-a kojim se profesoru „računaju“ samo studenti upisani prvi put. Kad su u pitanju studije matematike i fizike, profesori i asistenti tj. njihov rad, posvećenost i profesionalna podrška koju prižaju studentima ima presudan uticaj na stvaranje kvalitetnog kadra.